Institutul Național de Cercetare-Dezvoltare pentru Fizica Pământului (INCDFP) a anunțat producerea unui cutremur de 5,8 grade pe scara Richter, joi, 14 martie 2024, la orele de dimineață. Seismul a avut loc în apropiere de România. Ce informații se cunosc până la momentul redactării acestui material.
Un cutremur de suprafață, cu impact simțit s-a produs joi dimineață, la ora locală a României 05:06 în apropiere de țara noastră. Anunțul a fost făcut de specialiștii de la Institutul Național de Cercetare-Dezvoltare pentru Fizica Pământului (INCDFP), care au evaluat seismul manual.
Evenimentul a fost semnalat în zona graniței dintre Croația, Muntenegru și Bosnia și Herțegovina, potrivit informațiilor disponibile până la momentul redactării acestui material.
"În ziua de 14 martie 2024, la ora 05:06:47 (ora locală a României), s-a produs în CROATIA-BOSNIA-MONTENEGRO BORDER REGION un cutremur semnificativ cu magnitudinea ml 5.8, la adâncimea de 10.0 km", au anunțat specialiștii de la Institutul Național de Cercetare-Dezvoltare pentru Fizica Pământului (INCDFP).
Seismul s-a produs în apropierea mai multor orașe-referință, după cum urmează: la 40 de km NV de Niksic, la 71 km SE de Mostar, la 84 km NV de Podgorica și la o distanță de 97 km S de Sarajevo.
În altă ordine de idei, un cutremur de adâncime intermediară, cu impact minor s-a produs noaptea trecută în zona seismică Vrancea – Buzău. Specialiștii de la Institutul Național de Cercetare-Dezvoltare pentru Fizica Pământului (INCDFP) au anunțat evenimentul la miez de noapte.
Pe 14 martie, la ora locală 00:53, s-a produs în zona seismică Vrancea – Buzău un seism de o magnitudine înregistrată la 2,7 grade pe scara Richter, la o adâncime intermediară de 132 de kilometri, potrivit informațiilor comunicate de specialiști.
Seismul din noaptea de miercuri spre joi s-a produs în apropierea următoarelor orașe: 48 km NV de Buzău, 59 km NE de Ploiești, 63 km SE de Brașov, 66 km SE de Sfântu-Gheorghe, 71 km SV de Focșani și 89 km NE de Târgoviște.
Luna martie 2024 a fost marcată, încă de la început, de fenomene seismice mai ales în zonele vulnerabile ale țării din acest punct de vedere. Specialiștii susțin că nu avem motive de îngrijorare privind producerea unui cutremur cu impact major, asemănător celui din 1977.
Profesorul Gheorghe Mărmureanu, fost director INCDFP și cercetător științific, a explicat într-o intervenție exclusivă pentru Playtech Știri că nu vom trece printr-un eveniment de acest fel în viitorul apropiat: "Acestea sunt zgâlțâieli obișnuite. Suntem în parametri. Nu vă panicați!".